Vendée-i háború
A vendée-i háború 1793 márciusa és 1796. július 30. között zajlott, az 1789-ben kezdődött francia forradalom részeként. A franciaországi Vendée tartományban kitört, kezdetben parasztfelkelés jellegű mozgalom a helyi nemesség csatlakozása után royalista, ellenforradalmi jelleget öltött, és több nyugat-franciaországi tartományra is átterjedt. A felkelők ellen kivezényelt republikánus hadsereg 1794 januárjára jórészt újra republikánus uralom alá vonta a területet, de a felkelők a gerilla-taktikát alkalmazva egészen 1796 közepéig kitartottak.